b'\n_START_ARTICLE_\nMaksimilijan Gergolet\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Jo\xc5\xbeefa in gospodinje Melanije Gergolet rojene Frandoli\xc4\x8d. Osnovno \xc5\xa1olo je obiskoval v rojstnem kraju, slovensko gimnazijo pa v Gorici, kjer je 1960 tudi maturiral. Nato je \xc5\xa1tudiral na ekonomski fakulteti tr\xc5\xbea\xc5\xa1ke Univerze ter 1969 diplomiral. V letih 1972\xe2\x88\x921979 je bil funkcionar urada za na\xc4\x8drtovanje, javna dela in knjigovodstvo de\xc5\xbeelne uprave Furlanije - Julijske krajine. Leta 1979 je postal ravnatelj doberdobske Kme\xc4\x8dko obrtne hranilnice, pri razvoju katere ima velike zasluge. Leta 1980, 1985 in 1990 je bil na listi SSk izvoljen v ob\xc4\x8dinski svet ob\xc4\x8dine Doberdob. Ve\xc4\x8d let je bil tudi aktiven \xc5\xa1portnik. Igral je ko\xc5\xa1arko za tr\xc5\xbea\xc5\xa1ko ekipo Bor, nogomet za doma\xc4\x8di klub iz Doberdoba in odbojko za gori\xc5\xa1ko ekipo Audax, ter bil v letih 1979\xe2\x88\x921980 organizator in trener \xc5\xbeenske odbojkarske ekipe Hrast iz Doberdoba.'